Loko vuvabyi bya HIV/Aids byi khumba vutomi bya wena …

A wu rivariwangi

Kumbexana u un’wana wa mamiliyoni ya vanhu etikweni ra hina lava va nga tikuma va langutanile na vuvabyi bya HIV/Aids hi xiviri. Tanihi vunyingi bya lava va khumbiweke hi vuvabyi bya HIV/Aids, kumbexana u kayakaya na mitlhaveko yo fana ni tingana, vukarhi na ku titwa u pfumala matimba yo tipfuna xikan’we na ku lahlekeriwa, no tlhela u chavela leswaku wena kumbe lava nga ekusuhi swinene na wena va ta fularheliwa.

Xikwembu xa hlayisa!

Bibele yi hi komba leswaku Xikwembu xi na rirhandzu ro hlawulela no khumbekela lava nga tekeriwiki enhlokweni no siyiwa ehandle hi vaaki. Loko u titwa u fularheriwile, Xikwembu xa ku tshunelela:

Xikwembu i khokholo ra hina leri tiyeke;

vanhu lava nga khombyeni, xi hatla xi va pfuna.

PISALEMA 46:1

“Tanani ka mina, n’wina hinkwenu lava karheleke, ni lava tikeriwaka, ndzi ta mi wisisa. Rhwalani joko ra mina, mi dyondza ka mina, hikuva ndzi ni mbilu yo rhula ni ya tintswalo; kutani mimoya ya n’wina yi ta kuma ku wisa; hikuva joko ra mina ra olova, ni ndzhwalo wa mina wa vevuka.”

MATEWU 11:28-30

Yesu u tile emisaveni ku ta va Muponisi wa yona, a nga ri Muavanyisi wa yona

Hikuva Xikwembu xi rhandzile misava swonghasi, xi ko xi nyika N’wana wa xona la nga un’we, leswaku un’wana ni un’wana la pfumelaka ka yena, a nga lovi, kambe a va ni vutomi lebyi nga heriki. Xikwembu a xi rhumanga N’wana wa xona emisaveni ku ta avanyisa misava, kambe a ku ri ku endlela leswaku misava yi ta ponisiwa ha yena.

Loyi a pfumelaka eka N’wana, a nga avanyisiwi.

YOHANE 3:16-18a

“Kambe ndza swi tiva leswaku Mulweri wa mina wa hanya,

eku heteleleni, hi yena la nga ta sala a yimile laha misaveni.

Loko vuvabyi lebyi byi ta va byi ndzi hete nhlonge,

ndza ha ta va munhu, ndzi vona Xikwembu.

Ndzi ta xi vona hi ya mina mahlo,

mina hi ndzexe, ku nga ri un’wana!

Ndzi langutela nkarhi lowu hi mahlo-ngati.”

YOBO 19:25-27

Swikhongelo swa xitshembiso swa lava vavisekaka

“Mi nga chavi, hikuva ndzi na n’wina,

mi nga rhurhumeli, hikuva ndzi Xikwembu xa n’wina;

ndzi ta mi tiyisa, ndzi mi pfuna,

ndzi mi hlulela valala hi voko ra mina.”

ESAYA 41:10

Sweswi ke, Hosi ya ku rhula, hi xiviri xa yona, a yi mi nyike ku rhula minkarhi hinkwayo ne matlhelweni hinkwawo.

II VATESALONIKA 3:16a

Loko u lava switsundzuxo bela Riqingho ro pfuna hi ta vuvabyi bya Aids eka: 0800 012 322 kumbe kereke ya le ka n’wina.

*Tindzimana ta matsalwa ti huma eka Bibele ya Xitsonga ya 1989.

Yi kandziyisiwile no hangalasiwa hi Vandla ra Bibele ra Afrika-Dzonga.

www.biblesociety.co.za

Bibles and audio Bibles are available on the BibleSA-app